**POKYNY PRE AUTOROV**

**Jazyk**

Rukopis môže byť napísaný v slovenčine, češtine a angličtine. Hoci sa uprednostňujú príspevky v angličtine, redakcia nezabezpečuje preklady textov. Rukopisy neprechádzajú jazykovou korektúrou, za jazykovú a štylistickú stránku textu sú zodpovední autori.

**Požiadavky na formálnu úpravu**

Rukopis má byť napísaný bez delenia slov, text zarovnaný do bloku s odsadením 1. riadku 0,5 cm. Pre uľahčenie formátovania príspevku odporúčame autorom použiť šablónu rukopisu.

**Formát:** A4

**Okraje:** zhora 2,5 cm, zdola 2,5 cm, vľavo 2,5 cm, vpravo 1,5 cm

**Riadkovanie:** jednoduché (1,0)

**Typ písma:** Times New Roman

**Základný text:** veľkosť 12

**Nadpisy kapitol:** veľkosť 12, tučné

V záhlaví rukopisu (nad jeho názvom) sa vynechávajú dva riadky (tzv. bibliografický riadok časopisu a jeden riadok ako medzera).

**Názov príspevku**

Názov musí byť výstižný, dostatočne informatívny a mal by obsahovať údaje o miestnej lokalizácii či chronologickom zaradení skúmaného súboru. **Typ písma:** Times New Roman, tučné, veľkosť 14, verzálky.

**Autori**

Uvádza sa krstné meno a priezvisko autora/autorov. Autori z rôznych pracovísk sú rozlíšení číselným horným indexom s odkazom na príslušné pracovisko. **Typ písma:** Times New Roman, tučné, veľkosť 12 bodov.

**Afiliácia autorov**

Názov pracoviska sa uvádza v poradí: univerzita (resp. iná inštitúcia), fakulta, katedra a adresa pracoviska (ulica, mesto, štát). Za afiliáciou 1. autora, resp. korešpondujúceho autora je potrebné uviesť aj e-mailovú adresu. **Typ písma:** Times New Roman, základné, veľkosť 12 bodov.

**Štruktúra rukopisu**

**Abstrakt**

Každý príspevok musí obsahovať abstrakt v angličtine v rozsahu maximálne 200 slov. Ak rukopis nie je napísaný v anglickom jazyku, abstrakt musí obsahovať aj názov príspevku v angličtine napísaný kurzívou. V abstrakte musí byť uvedený cieľ práce, skúmaný súbor a výsledky práce.

**Kľúčové slová**

Súčasťou abstraktu je 6 – 10 kľúčových slov v anglickom jazyku. Kľúčové slová by sa mali odlišovať od slov použitých v názve príspevku.

**Úvod**

**Súbor a metódy/ Materiál a metódy**

**Výsledky a diskusia** – môžu tvoriť samostatné kapitoly

**Záver**

**Poďakovanie**

Okrem poďakovania je možné tu uviesť čísla grantov, vďaka ktorým štúdia vznikla.

**Literatúra**

Spôsob citovania literárnych prameňov pozri nižšie.

**Ilustrácie a tabuľky**

Obrázky majú byť vo formáte JPEG, v dostatočnom rozlíšení vhodnom na publikovanie (min. 300 DPI). Názvy obrázkov sa uvádzajú pod obrázkami. V časopise sa publikujú iba čiernobiele obrázky.

Tabuľky bez podfarbenia buniek môžu byť vytvorené v programe EXCEL alebo WORD. Názvy tabuliek sa uvádzajú nad tabuľkami, vysvetlivky pod tabuľkami.

Ak je príspevok napísaný v slovenčine alebo češtine, názvy obrázkov a tabuliek, ako aj vysvetlivky musia byť aj v anglickom jazyku (dvojjazyčne).

Obrázky aj tabuľky (vrátane názvov aj vysvetliviek) majú byť zaradené na konci príspevku, každý obrázok, resp. tabuľka na samostatnej strane. Odkaz na tabuľky a obrázky musí byť v texte jasne vyznačený.

**Uvádzanie literárnych prameňov**

V texte sa literárne pramene citujú tak, že sa uvedie priezvisko autora a vročenie publikácie. Ak má citovaná publikácia dvoch autorov, uvádzajú sa priezviská obidvoch autorov a vročenie publikácie. Ak má citovaná publikácia troch a viac autorov, v texte sa cituje iba priezvisko prvého autora, za ktorým nasleduje skratka „et al.“

|  |  |
| --- | --- |
|  | **Citácia v texte článku** |
| **1 autor** | Woodward (1992) |
| (Woodward 1992) |
| **2 autori** | Martin a Saller (1957) |
| (Martin a Saller 1957) |
| **3 a viac autorov** | Ferembach et al. (1980) |
| (Ferembach et al. 1980) |

Pri uvádzaní konkrétneho citátu v texte príspevku treba citovaný odsek ohraničiť úvodzovkami a bližšie špecifikovať aspoň citovanú stranu. *Príklad:* „Aj vzhľadom na priebeh vývinu jednotlivých orgánov musíme konštatovať, že niektoré nálezy sú neobyčajné.“ (Polák et al. 2006, s. 33).

V zozname literatúry sa uvádzajú iba tie literárne pramene, ktoré sa citujú priamo v texte. Citované práce sa nečíslujú a uvádzajú sa v abecednom poradí podľa priezvisk prvých autorov, pri viacerých prácach rovnakých autorov podľa vročenia publikácie. Pri každom literárnom prameni je potrebné uviesť priezviská a skratky mien všetkých spoluautorov.

Ak je príspevok napísaný v cudzom jazyku, zaraďujú sa citované pramene podľa latinskej abecedy (teda písmeno Ch sa zaraďuje pod C – medzi CG a CI, podobne Š pod S, Ď pod D, Á pod A atď.), v príspevkoch v slovenskom a českom jazyku používa zaradenie podľa slovenskej, resp. českej abecedy.

Názvy periodík sa skracujú podľa odporúčaní normy ISO 4, v prípade menej známych časopisov sa môžu uvádzať aj v plnom tvare. Ak ide o časopisy, ktoré vychádzajú v rozličných krajinách pod tým istým názvom, ako je napr. *Biologia*, miesto vydania sa uvádza v zátvorke: *Biologia* *(Bratislava)*.

**Príklady bežnejších citácií**

**Periodikum**

***Článok v printovom časopise***

Ak majú publikácie pridelené DOI (Digital Object Identifier), je potrebné ho uviesť.

BRICKLEY, M., MAYS, S., IVES, R., 2005: Skeletal manifestation of vitamin D deficiency osteomalacia in documented historical collections. *Int. J. Osteoarchaeol.,* 15(6):389-405. DOI: 10.1002/oa.794

Cappola, T. P., Matkovich, S. J., Wang, W., van Booven, D., Li, M., Wang, X., [Qu](http://www.ncbi.nlm.nih.gov/pubmed/?term=Qu%20L%5Bauth%5D), L., [Sweitzer](http://www.ncbi.nlm.nih.gov/pubmed/?term=Sweitzer%20NK%5Bauth%5D), N. K., [Fang](http://www.ncbi.nlm.nih.gov/pubmed/?term=Fang%20JC%5Bauth%5D), J. C., [Reilly](http://www.ncbi.nlm.nih.gov/pubmed/?term=Reilly%20MP%5Bauth%5D), M. P., [Hakonarson](http://www.ncbi.nlm.nih.gov/pubmed/?term=Hakonarson%20H%5Bauth%5D), H., [Nerbonne](http://www.ncbi.nlm.nih.gov/pubmed/?term=Nerbonne%20JM%5Bauth%5D), J. M., Dorn, G. W., 2011:Loss-of-function DNA sequence variant in the CLCNKA chloride channel implicates the cardio-renal axis in interindividual heart failure risk variation. *Proc. Natl. Acad. Sci. USA,* 108(6):2456-2461. DOI: 10.1073/pnas.1017494108

SZABOVÁ, E., ZELJENKOVÁ, D., MALOVÁ, J., 2005: Hodnotenie fekundability v slovenskej populácii metódou „Time-to-Pregnancy“. *Slov. Antropol.,* 8(2):137-141.

***Článok v online časopise***

Ak majú publikácie pridelené DOI (Digital Object Identifier), je potrebné ho uviesť. Ak publikácie DOI nemajú, je potrebné uviesť webstránky, na ktorej sú dostupné.

BARUAH, H. J., 2019: Evaluating Factors Affecting Resilience of Natural Resource Dependent Community: A Case of the Tai Khamtis of Arunachal Pradesh, India. Antrocom Online Journal of Anthropology. 15(2):109-121. Online. Available: <http://www.antrocom.net/volume-15-number-2-2019/> [dátum stiahnutia].

BRITTO, R. P., FLORENCIOM T. M., BENEDITO, S. A. A., SESSO, R., CAVALCANTE, J. C., SAWAYA, A. L., 2013: Influence of maternal height and weight on low birth weight: A cross-sectional study in poor communities of northeastern Brazil. *PLoS One,* 8(11):e80159. Online. DOI: 10.1371/journal.pone.0080159 [dátum stiahnutia].

**Článok v zborníku**

MAJOROŠOVÁ, M., PIECKOVÁ, E., BEŇUŠ, R., BODORÍKOVÁ, S., 2013: Mykologická analýza múmií. In: Olejníková, P., Májeková, H., Kabát, P., Bujdáková, H. (ed.): Čo nového v mikrobiológii. Konferencia mladých mikrobiológov. Jasná 21. – 24. marec 2013. Bratislava-Praha, Československá spoločnosť mikrobiologická, s. 131-137.

**Monografia**

POIRIER, F. E., 1981: Fossil Evidence: The Human Evolutionary Journey. 3. vyd. St. Louis, The C. V. Mosby Company, 428 s.

SCHEUER, L., BLACK, S., 2004: The Juvenile Skeleton. London, Elsevier Academic Press, 485 s.

**Kapitola v monografii**

 SIMPSON, G. G., 1975: Recent advances in methods of phylogenetic inference. In: Luckett, W. P., Szalay, F. S. (ed.): Phylogeny of the Primates: a multidisciplinary approach. New York and London, Plenum Press, s. 3-19.

URMINSKÝ, J., 2009: Počiatky židovského etnika na strednom Dunaji a na západnom Slovensku. In: Paulovičová, N., Urminský, J. (ed.): Židovská komunita v dejinách mesta Hlohovec (1938-1945). Príbeh, ktorý prešiel tmou. Hlohovec, Občianske združenie EX LIBRIS AD PERSONAM HLOHOVEC, s. 7-36.

**Abstrakt**

Za názvom príspevku sa v hranatej zátvorke uvedie, že ide o abstrakt.

DURBAND, A. C., KIDDER, J. H., 2000: The question of speciation in Homo erectus revisited II: the non-metric evidence. [Abstract] Amer. J. Phys. Anthrop., Supplement, 30:144.

**Záverečná práca**

MATUŠÍKOVÁ, Z., 2018: Variabilita žilovej kresby chrbta ruky v slovenskej populácii. - 92 s., ms. (Diplom. práca; depon. in: Katedra antropológie Prírodovedeckej fakulty Univerzity Komenského v Bratislave).

**Webové stránky**

Pri citovaní webových stránok musí byť uvedený dátum stiahnutia citovaného dokumentu.

WHO, 2018: Obesity and overweight. Online. Available: https://www.who.int/news-room/fact-sheets/detail/obesity-and-overweight [dátum stiahnutia].

**Prevzatý obrázok**

Prevzaté obrázky by sa mali citovať so súhlasom autora.

Ak je pri obrázku uvedený autor, cituje sa meno autora obrázku, mená autorov publikácie, rok vydania, strana, na ktorej sa obrázok v danej publikácii nachádza a číslo obrázku v pôvodnej publikácii. Špecifikáciu publikácie je potrebné uviesť aj v prehľade použitej literatúry.

*Príklad:* Obr. 1: Dentinogenesis imperfecta (Foto I. Jonas;  Rakosi, Jonas a Graber 1993, s. 67, obr. 160)

Ak pri obrázku nie je uvedený autor, cituje sa publikácia v zozname literatúry.

*Príklad:* Fig. 2: A ground section of deciduous tooth (Meyer 1932)

*Príklad:* Obr. 3: Lokalizovaná hypoplázia mliečneho očného zuba (Skinner a Hung 1989)